এসএসকেএম হাসপাতালে নাবালিকা রোগীকে নির্যাতনের অভিযোগ, গ্রেফতার অস্থায়ী কর্মী

কলকাতা: রাজ্যের সরকারি হাসপাতালগুলিতে নিরাপত্তা ও নজরদারির প্রশ্ন ফের সামনে এল। এসএসকেএম হাসপাতালের (SSKM Hospital) শৌচাগারে বছর পনেরোর এক নাবালিকা রোগীকে নির্যাতনের অভিযোগে গ্রেফতার হলেন এনআরএস মেডিকেল কলেজের (NRS Medical College) অস্থায়ী কর্মী অমিত মল্লিক।

পুলিশ সূত্রে জানা গিয়েছে, অভিযুক্ত ধাপা এলাকার বাসিন্দা এবং এনআরএস হাসপাতালের চতুর্থ শ্রেণির কর্মী হিসেবে কাজ করতেন। অভিযোগ, রোগী ভর্তি সংক্রান্ত এসএসকেএমের দালালচক্রের সঙ্গেও তাঁর যোগাযোগ ছিল। নিজেকে ডাক্তার হিসেবে পরিচয় দিয়ে ওই নাবালিকাকে ট্রমা কেয়ার ইউনিটে নিয়ে গিয়ে শৌচাগারে নিগ্রহ করা হয় বলে অভিযোগ।

আরও পড়ুন: কাসবা-গরফা, দীপাবলি রাতে ‘মোলেস্টেশন’ ও ছাত্রপিটুনি

ঘটনাটি ঘটে তিন দিন আগে, তবে বিষয়টি প্রকাশ্যে আসে গতকাল, যখন গাইনির এক সিনিয়র রেসিডেন্ট চিকিৎসক বিষয়টি হাসপাতাল কর্তৃপক্ষকে জানান। সেই অভিযোগ ফরওয়ার্ড করা হয় এসএসকেএম আউটপোস্টে, এরপর ভবানীপুর থানার পুলিশ তদন্তে নামে। মঙ্গলবার রাতে ধাপা এলাকা থেকে অভিযুক্তকে গ্রেপ্তার করা হয়।

নির্যাতিতার বয়ান রেকর্ড করা হয়েছে এবং পকসো আইনে মামলা দায়ের করা হয়েছে বলে জানিয়েছে পুলিশ। ধৃত অমিত মল্লিককে বুধবার রাত ৯টা ৪০ মিনিটে গ্রেপ্তার করে বৃহস্পতিবার আলিপুর আদালতে তোলা হয়। এই ঘটনায় উঠে আসছে একাধিক প্রশ্ন। কীভাবে হাসপাতালের মতো উচ্চনিরাপত্তা এলাকায় এক পুরুষ কর্মী একটি নাবালিকা রোগীকে নিয়ে যেতে পারল? কীভাবে ঘটনাটি নজর এড়াল হাসপাতালের নিরাপত্তাকর্মীদের?

আরজি কর, উলুবেড়িয়া ও বীরভূমের সরকারি হাসপাতালে সাম্প্রতিক নার্স ও চিকিৎসক নিগ্রহের পর এই ঘটনা ফের রাজ্যের স্বাস্থ্যব্যবস্থার নিরাপত্তা কাঠামো নিয়ে গভীর উদ্বেগ তৈরি করেছে। চিকিৎসক সংগঠনগুলির দাবি, “সরকারি হাসপাতালগুলিতে ২৪ ঘণ্টার সিসিটিভি নজরদারি ও সিকিউরিটি প্রটোকল পুনর্বিবেচনা এখন জরুরি।”